ขู่หักภาษีไม่ดีโดนปรับอาน
สรรพากรเตือนคู่สามีภรรยาศึกษาข้อมูลใช้สิทธิลดหย่อนกู้บ้านบุตรผิดโดนแน่
27 ก.พ. 2556

สรรพากรเตือนคู่สามีภรรยาศึกษาข้อมูลใช้สิทธิลดหย่อนกู้บ้านบุตรผิดโดนแน่
สรรพากรแนะนำสามีภรรยาหักลดหย่อนภาษีดอกเบี้ยบ้านบุตรให้ถูกต้อง ป้องกันการโดนค่าปรับ
นางจิตรมณี สุวรรณพูล ที่ปรึกษาด้านพัฒนาฐานภาษีในฐานะโฆษกกรมสรรพากร กล่าวว่า ปีนี้จะเป็นปีแรกที่คู่สามีภรรยาสามารถแยกยื่นแบบแสดงรายการเสียภาษีเงินได้บุคคลธรรมดา ทั้ง ภ.ง.ด.90 และ ภ.ง.ด.91 จึงทำให้เกิดความสับสนอยู่บ้าง โดยเฉพาะการหักลดดอกเบี้ยกู้ยืมเพื่อการมีที่อยู่อาศัยที่ส่วนใหญ่จะมีการยื่นไม่ถูกต้องจำนวนมาก
สรรพากรจึงอยากให้คู่สามีภรรยาศึกษาการแยกยื่นภาษีให้ถูกต้อง เพื่อป้องกันปัญหาที่จะเกิดขึ้นจนอาจถูกจ่ายเบี้ยปรับเงินเพิ่มในภายหลัง
สำหรับการหักลดหย่อนดอกเบี้ยเงินกู้ยืมซื้อบ้านได้ไม่เกิน 1 แสนบาท กรณีที่เป็นสามีภรรยาและกู้ร่วมกันจะหักลดหย่อนภาษีได้คนละครึ่ง แต่เมื่อรวมกันแล้วไม่เกิน 1 แสนบาท ไม่ใช่หักภาษีกันได้คนละ 1 แสนบาทตามที่มีความเข้าใจกัน
ขณะที่การหักลดหย่อนการเลี้ยงดูบุตรจะแตกต่างกับการหักลดหย่อนดอกเบี้ยบ้าน โดยคู่สามีภรรยาจะหักได้เต็ม สามารถหักลดหย่อนได้คนละ 1.5 หมื่นบาท และเพิ่มได้อีกคนละ 2,000 บาท ในกรณีที่บุตรรับการศึกษาแล้ว
นางจิตรมณี กล่าวว่า การขอหักลดหย่อนภาษีที่ไม่ถูกต้อง โดยหากคู่สามีภรรยาขอหักภาษีเกินกว่าสิทธิที่ควรได้รับ จะถูกเรียกเบี้ยปรับเงินเพิ่มจากการยื่นแบบไม่ถูกต้องได้ ซึ่งจะทำให้ประชาชนต้องมีค่าใช้จ่ายเพิ่มในภายหลัง จึงต้องการให้สามีภรรยาที่แยกยื่นทำรายการให้ถูกต้อง
สำหรับการยื่นเสียภาษีของสามีภรรยารายได้ปี 2555 จะให้ยื่นถึงสิ้นเดือน มี.ค. 2556 นี้ ให้สิทธิแยกยื่น หรือจะยื่นรวมกันเหมือนเดิมก็ได้ กรณีที่ยื่นรวมกันให้สิทธินำรายได้ภรรยาไปรวมกับสามี หรือนำรายได้ของสามีไปรวมกับภรรยาก็ได้
ทั้งนี้ การแยกยื่นภาษีสามีภรรยา คาดว่าสรรพากรจะสูญเสียรายได้ 7,000 ล้านบาท
ปัจจุบัน บุคคลธรรมดาที่เสียภาษีทั้งประเทศมีทั้งสิ้น 910 ล้านราย